ประกาศธนาคารแห่งประเทศไทยประกาศธนาคารแห่งประเทศไทยเรื่อง การกำหนดให้บริษัทเงินทุนและบริษัทเครดิตฟองซิเอร์ปฏิบัติในเรื่องการกู้ยืมหรือรับเงิน หรือจัดหาเงินทุนจากประชาชน----------- อาศัยอำนาจตามความในมาตรา๒๗ และมาตรา ๕๔ (๗) แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ และที่แก้ไขเพิ่มเติมธนาคารแห่งประเทศไทยออกข้อกำหนดด้วยความเห็นชอบของรัฐมนตรีว่าการกระทรวงการคลัง ให้บริษัทเงินทุน และบริษัทเครดิตฟองซิเอร์ถือปฏิบัติเกี่ยวกับการกู้ยืม หรือรับเงิน หรือจัดหาเงินทุนจากประชาชน ดังต่อไปนี้ ข้อ๑ ในประกาศนี้ "จัดหาเงินทุนจากประชาชน"หมายความรวมถึง กู้ยืมเงินหรือรับฝากเงินจากประชาชนด้วยไม่ว่าจะกระทำโดยวิธีอื่นใดที่บริษัทเงินทุนและบริษัทเครดิตฟองซิเอร์ได้รับอนุญาตในปัจจุบัน หรืออาจได้รับอนุญาตในอนาคต "ลูกค้า"หมายความถึงประชาชนผู้ให้กู้ยืม หรือฝากเงิน และหมายความรวมถึงผู้ที่ได้รับมอบหมายหรือผู้รับมอบอำนาจในการทำธุรกรรมกับบริษัทเงินทุน หรือบริษัทเครดิตฟองซิเอร์อันเนื่องมาจากการจัดหาเงินทุนจากประชาชนแทนหรือในนามของผู้อื่น "บริษัท"หมายความถึงบริษัทเงินทุนและบริษัทเครดิตฟองซิเอร์ ข้อ๒ในการจัดหาเงินทุนจากประชาชนบริษัทต้องจัดให้ลูกค้าแสดงตนโดยแจ้งข้อมูลเกี่ยวกับตนเองอย่างละเอียดในแบบรายการที่บริษัทกำหนดขึ้นพร้อมลงลายมือชื่อ แบบรายการที่บริษัทกำหนดขึ้นตามวรรคหนึ่งจะต้องมีรายการละเอียดของลูกค้าอย่างน้อยดังต่อไปนี้ (๑)ชื่อ นามสกุล ที่อยู่ปัจจุบัน อาชีพ สถานที่ทำงาน สถานที่ที่สะดวกในการติดต่อ (๒)ในกรณีเป็นนิติบุคคลให้แสดงรายละเอียดข้อมูลเกี่ยวกับประเภทธุรกิจหรือวัตถุประสงค์ของลูกค้านั้นที่เป็นธุรกิจในทางการค้าปกติ ข้อ๓ บริษัทต้องจัดให้มีเอกสารแสดงตนหรือสำเนาเอกสารดังกล่าวเพื่อเป็นหลักฐานประกอบการจัดหาเงินทุนจากประชาชนอย่างน้อยดังต่อไปนี้และต้องให้ลูกค้าลงลายมือชื่อรับรองความถูกต้องของสำเนาเอกสารหลักฐานดังกล่าวไว้ด้วย (๑)สำหรับลูกค้าที่เป็นบุคคลธรรมดา เอกสารที่ต้องมีอย่างน้อยต้องเป็นเอกสารที่ระบุเลขประจำตัวประชาชนของบุคคลนั้นไว้ด้วย (๒)สำหรับลูกค้าที่เป็นนิติบุคคลจดทะเบียนในประเทศไทยเอกสารที่ต้องมีได้แก่ หนังสือรับรองของสำนักงานทะเบียนหุ้นส่วนบริษัทกรมทะเบียนการค้า กระทรวงพาณิชย์ เอกสารที่แสดงว่าคณะกรรมการหรือหุ้นส่วนเห็นชอบให้กู้ยืมเงิน หรือฝากเงิน รวมทั้งกำหนดอำนาจและเงื่อนไขในการไถ่ถอน หรือสั่งจ่ายโดยผู้มีอำนาจลงนามรับรองพร้อมทั้งประทับตรา(ถ้ามี) พร้อมเอกสารแสดงตนของผู้มีอำนาจลงนามเอกสารที่กล่าวให้เป็นไปเช่นเดียวกับที่กำหนดตามข้อ ๓ (๑) (๓)สำหรับลูกค้าที่เป็นส่วนราชการ องค์กรของรัฐบาล รัฐวิสาหกิจ หรือหน่วยงานอื่นของรัฐ เอกสารที่ต้องมีได้แก่ หนังสือแสดงความจำนงให้กู้ยืมเงินหรือฝากเงินอำนาจและเงื่อนไขในการไถ่ถอน หรือสั่งจ่ายพร้อมเอกสารแสดงตนของผู้มีอำนาจลงนาม เอกสารที่กล่าวให้เป็นไปเช่นเดียวกับที่กำหนดตามข้อ ๓ (๑) (๔)สำหรับลูกค้าที่เป็นสหกรณ์ มูลนิธิ สมาคม สโมสร วัด มัสยิด ศาลเจ้า และนิติบุคคลอื่นเอกสารที่ต้องมีได้แก่หนังสือจดทะเบียนของกระทรวงมหาดไทยหรือกระทรวงอื่นหรือหน่วยงานอื่นที่เกี่ยวข้อง หนังสือแต่งตั้งหรือมอบอำนาจรายงานการประชุมกรรมการหรือหนังสือแสดงความประสงค์ให้กู้ยืมเงินหรือฝากเงินรวมทั้งกำหนดอำนาจและเงื่อนไขในการไถ่ถอน หรือสั่งจ่ายโดยผู้มีอำนาจลงนามรับรองพร้อมประทับตรา พร้อมเอกสารแสดงตนของผู้มีอำนาจลงนามเอกสารที่กล่าวให้เป็นไปเช่นเดียวกับที่กำหนดตามข้อ ๓ (๑) (๕)สำหรับลูกค้าที่ไม่ใช่บุคคลผู้มีสัญชาติไทย หรือไม่ใช่นิติบุคคลในประเทศไทยเอกสารที่ต้องมีได้แก่ หนังสือเดินทางหรือใบสำคัญประจำตัวคนต่างด้าว หรือเอกสารหลักฐานแสดงตนที่ออกหรือรับรองโดยหน่วยงานหรือองค์กรที่น่าเชื่อถือ เอกสารที่กล่าวข้างต้นให้หมายความรวมถึงใบแทน หรือบัตรชั่วคราวที่ใช้ระหว่างรอการออกเอกสารดังกล่าวด้วย ข้อ๔บริษัทต้องตรวจสอบความถูกต้องของเอกสารหลักฐาน หรือสำเนาเอกสารหลักฐาน ในข้อ ๓ ตามปกติวิสัยที่พึงปฏิบัติโดยสุจริตและปราศจากความประมาทเลินเล่อ และต้องจัดเก็บรักษาเอกสารหรือสำเนาเอกสารหลักฐานที่ลูกค้าได้ลงลายมือชื่อรับรองความถูกต้องแล้วในห้องมั่นคง หรือสถานที่ที่ปลอดภัย ณบริษัท ตั้งแต่วันจัดหาเงินทุนจากประชาชนและเก็บรักษาต่อไปเป็นเวลาไม่น้อยกว่า ๕ ปีนับแต่วันที่ชำระคืนเงินแก่ลูกค้า เพื่อธนาคารแห่งประเทศไทยหรือผู้มีอำนาจตามกฎหมายอื่นที่เกี่ยวข้องตรวจสอบ หรือใช้ประกอบในการสอบสวนหรือดำเนินคดี ข้อ๕ บริษัทจะให้ลูกค้าปกปิดชื่อจริงใช้ชื่อแฝง หรือใช้ชื่อปลอมมิได้ ข้อ๖สำหรับลูกค้าที่ยังคงมีเงินให้กู้ยืมหรือเงินฝากอยู่ก่อนวันที่ประกาศฉบับนี้มีผลใช้บังคับให้บริษัทดำเนินการให้เป็นไปตามที่กำหนดในประกาศฉบับนี้ภายใน๖ เดือน นับแต่วันที่ประกาศฉบับนี้มีผลใช้บังคับ เว้นแต่ลูกค้าที่ติดต่อไม่ได้และบริษัทได้แจ้งทางจดหมายลงทะเบียนให้ลูกค้าดำเนินการแล้ว ข้อ๗ประกาศนี้ให้มีผลใช้บังคับเมื่อพ้นกำหนด ๖๐ วัน นับแต่วันประกาศในราชกิจจานุเบกษา ประกาศณ วันที่ ๒๑ ธันวาคม พ.ศ. ๒๕๔๓ หม่อมราชวงศ์จัตุมงคล โสณกุล ผู้ว่าการ ธนาคารแห่งประเทศไทย[รก.๒๕๔๓/พ๑๓๒ง/๔๕/๒๗ ธันวาคม ๒๕๔๓] สุรินทร์ / แก้ไข ๑๑/๐๗/๒๕๔๔